O‘RTA MAXSUS, KASB-HUNAR TA’LIMI MUASSASASI HUZURIDAGI ALOHIDA O‘RNAK KO‘RSATGAN XODIMLARNI RAG‘BATLANTIRISh BO‘YIChA MAXSUS KOMISSIYA TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Vazirlar Mahkamasining 2008-yil 1-avgustdagi “O‘rta maxsus, kasb-hunar ta’limi muassasalari xodimlari mehnatiga haq to‘lashning takomillashtirilgan tizimini tasdiqlash to‘g‘risida”gi 165-sonli qarorining ijrosini ta’minlash maqsadida qaror qilamiz:
 1. O‘rta maxsus, kasb-hunar ta’limi muassasasi huzuridagi alohida o‘rnak ko‘rsatgan xodimlarni rag‘batlantirish bo‘yicha maxsus komissiya to‘g‘risidagi nizom ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab 10 kun o‘tgandan keyin kuchga kiradi. 
 Ushbu Nizom O‘zbekiston Respublikasi Vazirlar Mahkamasining “O‘rta maxsus, kasb-hunar ta’limi muassasalari xodimlari mehnatiga haq to‘lashning takomillashtirilgan tizimini tasdiqlash to‘g‘risida”gi 2008-yil 1-avgustdagi 165-sonli qaroriga (O‘zbekiston Respublikasi qonun hujjatlari to‘plami, 2008-y., 31-32-son, 303-modda) muvofiq, o‘rta maxsus, kasb-hunar ta’limi muassasasi huzuridagi alohida o‘rnak ko‘rsatgan xodimlarni rag‘batlantirish bo‘yicha maxsus komissiya faoliyatini hamda o‘rta maxsus, kasb-hunar ta’limi muassasasi Direktor jamg‘armasi (bundan keyingi o‘rinlarda Direktor jamg‘armasi deb yuritiladi) hisobidan o‘rta maxsus, kasb-hunar ta’limi muassasasi yuqori kasb mahoratiga ega bo‘lgan va o‘quv-tarbiya jarayoni sifatini oshirishga aniq shaxsiy hissa qo‘shayotgan o‘qituvchilari va ishlab chiqarish ta’limi ustalari bazaviy tarif stavkalariga har oylik ustamalar belgilash, shuningdek, o‘rta maxsus, kasb-hunar ta’limi muassasalari xodimlariga bir yo‘la mukofotlar to‘lash va moddiy yordam ko‘rsatishni tashkil qilish tartibini belgilaydi.
 1. O‘rta maxsus, kasb-hunar ta’limi muassasasi huzuridagi alohida o‘rnak ko‘rsatgan xodimlarni rag‘batlantirish bo‘yicha maxsus komissiya (keyingi o‘rinlarda matnda Maxsus komissiya deb yuritiladi) o‘z faoliyatini mazkur Nizom va boshqa qonunchilik hujjatlari asosida olib boradi.
 2. Maxsus komissiya o‘z faoliyatini qarorlar qabul qilishda xolislik, ochiqlik, oshkoralik va belgilangan tartibga amal qilishlik tamoyillariga tayangan holda olib boradi.
 3. Ushbu Nizom barcha o‘rta maxsus, kasb-hunar ta’limi tizimiga taalluqlidir. 
 4. Mazkur Nizom talablari O‘zbekiston Respublikasi Vazirlar Mahkamasining “Budjet tashkilotlarini mablag‘ bilan ta’minlash tartibini takomillashtirish to‘g‘risida”gi 1999-yil 3-sentabrdagi 414-sonli qaroriga (O‘zbekiston Respublikasi Hukumatining qarorlari to‘plami, 1999-y., 9-son, 51-modda) muvofiq, o‘rta maxsus, kasb-hunar ta’limi muassasalari xodimlarini budjetdan tashqari mablag‘lar hisobidan moddiy rag‘batlantirishga joriy qilinmaydi.
 5. Maxsus komissiyaga quyidagi asosiy vazifalar yuklanadi:
 o‘rta maxsus, kasb-hunar ta’limi muassasalarining yuqori kasb mahoratiga ega bo‘lgan va o‘quv-tarbiya jarayoni sifatini oshirishga aniq shaxsiy hissa qo‘shayotgan o‘qituvchilari va ishlab chiqarish ta’limi ustalari bazaviy tarif stavkalariga har oylik ustamalar belgilash, shuningdek, o‘rta maxsus, kasb-hunar ta’limi muassasalari xodimlariga bir yo‘la mukofotlar to‘lash va moddiy yordam ko‘rsatish maqsadida munosib nomzodlarni aniqlash va tasdiqlash;
 o‘qituvchi va ishlab chiqarish ta’limi ustalari bazaviy tarif stavkalariga Direktor jamg‘armasidan har oylik ustama va bir yo‘la to‘lanadigan mukofotlarning aniq turi va miqdorini belgilash;
 kasb mahorati va o‘quv jarayoniga shaxsiy hissa qo‘shganligi, o‘quvchilarning imkoniyatlari va qiziqishlarini hisobga olgan holda chuqurlashtirilgan ixtisosli tabaqalashtirilgan o‘qitishdagi yuksak samaradorlik va sifat uchun, o‘quvchilarning bilimlarini reyting baholash natijalari bo‘yicha aniqlanadigan tegishli guruhlar va o‘quv fanlari uchun O‘rta maxsus, kasb-hunar ta’limi davlat ta’lim standartlari bilan belgilangan bilimlar va ko‘nikmalarning zarur hajmi o‘quvchilar tomonidan o‘zlashtirilishiga qarab, tarbiyaviy jarayonning, auditoriyadan tashqari ishlarning sifati va uni amalga oshirish samaradorligiga bog‘liq ravishda ular tomonidan amalga oshiriladigan tarbiyaviy va auditoriyadan tashqari ish hamda o‘quvchilarni insonparvarlik va yuksak axloqiy ruhda tarbiyalashga shaxsiy qo‘shgan aniq hissasi uchun o‘qituvchilar va ishlab chiqarish ta’limi ustalari faoliyatining reyting ko‘rsatkichlari asosida ularning bazaviy tarif stavkalariga nisbatan oylik ustamalar belgilash;
 ta’lim muassasasi xodimlarining murojaatiga ko‘ra yoki kasaba uyushmasi tashkilotining tashabbusi bo‘yicha favqulodda hollarda (yaqin qarindoshi vafot etganda, og‘ir jarohat olinganda, og‘ir kasallikka chalinganda, tabiiy ofatdan zarar ko‘rilganda va h.k) ularga ko‘rsatiladigan moddiy yordam miqdorini belgilash;
 o‘qituvchilar va ishlab chiqarish ta’limi ustalarining oldingi o‘quv davridagi (semestr, o‘quv yili) faoliyatini baholash yakunlari bo‘yicha hamda ayrim o‘qituvchilar va ishlab chiqarish ta’limi ustalari ish sifatidagi aniqlangan o‘zgarishlar asosida belgilangan bazaviy tarif stavkalariga oylik ustamalar miqdorlarini qayta ko‘rib chiqish yoki bekor qilish hamda bu haqda ta’lim muassasasining pedagogik kengashida hisobotlar berib borish;
 o‘qituvchi va ishlab chiqarish ta’limi ustalari bazaviy tarif stavkalariga har oylik ustama haq belgilash va o‘rta maxsus, kasb-hunar ta’limi muassasalari xodimlarini bir yo‘la mukofotlash va moddiy yordam ko‘rsatishni ta’minlash;
 navbatdagi semestr davomida oylik ustama haq belgilangan o‘qituvchi va ishlab chiqarish ta’limi ustalarining pedagogik faoliyati natijalari bo‘yicha monitoring ishlarini tizimli ravishda amalga oshirish;
 monitoring natijalarini doimiy ravishda o‘z majlislarida ko‘rib chiqish, o‘qituvchi va ishlab chiqarish ta’limi ustalariga ustama belgilash haqidagi oldingi qarorlarni saqlash yoki ularga o‘zgartirishlar kiritish masalasini ko‘rib chiqish.
 6. Maxsus komissiya o‘zining faoliyatini amalga oshirishda quyidagi huquqlarga ega:
 har bir o‘qituvchi va ishlab chiqarish ta’limi ustalarining kasb mahorati va o‘tgan o‘quv yilidagi o‘quv-tarbiya faoliyatida erishgan natijalarini tahlil qilish va baholash;
 har bir o‘qituvchi va ishlab chiqarish ta’limi ustalarining tarbiyaviy va auditoriyadan tashqari ishlarni samarali amalga oshirish, kasb mahorati va o‘quv jarayoniga qo‘shgan aniq hissasi, yuqori natija va ta’lim sifati uchun oylik ustama haqlarni belgilashga o‘qituvchi va ishlab chiqarish ta’limi ustalari nomzodlarini aniqlash;
 zarur hollarda o‘qituvchi va ishlab chiqarish ta’limi ustalariga o‘quv yili boshida belgilangan oylik ustama haq miqdoriga muddatidan oldin o‘zgartirish kiritish.
 7. Maxsus komissiya barcha o‘rta maxsus, kasb-hunar ta’limi muassasalari huzurida tashkil etiladi.
 8. Maxsus komissiya tarkibi kamida 7 kishidan iborat bo‘lib, o‘rta maxsus, kasb-hunar ta’limi muassasasi direktori buyrug‘i bilan tasdiqlanadi va quyidagi tarkibda tuziladi: 
 komissiya raisi — ta’lim muassasasi direktori;
 mas’ul kotib — ichki monitoringni tashkil etilishi uchun mas’ul bo‘lgan direktorning o‘quv ishlari bo‘yicha o‘rinbosari;
 pedagogik kengash tomonidan tayinlanadigan, pedagogik jamoaning kamida ikki nafar vakili;
 kasaba uyushmasi tashkiloti raisi; 
 vasiylik kengashi vakili;
 ota-onalar qo‘mitasining vakili.
 9. Maxsus komissiyaning doimiy faoliyat yurituvchi ishchi organi uch nafar o‘qituvchi va ishlab chiqarish ta’limi ustalaridan vakillar va o‘rta maxsus, kasb-hunar ta’limi muassasasi ota-onalar qo‘mitasining ikki nafar vakilidan tashkil topgan monitoring guruhi hisoblanadi. Monitoring guruhi tarkibi Maxsus komissiyaning qarori bilan belgilanadi va o‘rta maxsus, kasb-hunar ta’limi muassasasi direktorining buyrug‘i bilan tasdiqlanadi.
 10. Maxsus komissiya majlisi semestr yakuni bo‘yicha kamida bir marta, istisno tariqasida esa zaruriyatga ko‘ra o‘tkaziladi. 
 11. Maxsus komissiyaning mas’ul kotibi komissiya majlisini o‘tkazish uchun zarur bo‘lgan hujjatlarni tayyorlaydi va majlisdan kamida 3 kun oldin ularni Maxsus komissiya raisi va a’zolariga taqdim etadi.
 Maxsus komissiyaning mas’ul kotibi komissiya hujjatlarini yuritish va ularni saqlashni ta’minlaydi.
 12. Maxsus komissiya majlisi uning a’zolarining kamida uchdan ikki qismi ishtirok etganda haqiqiy hisoblanadi. Majlisda qatnashayotganlar tarkibida komissiya raisi, kasaba uyushmasi tashkiloti raisi va ota-onalar qo‘mitasi vakillari albatta ishtirok etishlari shart. Qaror majlisda ishtirok etayotganlarning ko‘pchilik ovozi bilan qabul qilinadi. Maxsus komissiya a’zolarining ovozlari teng bo‘lganda, raisning ovozi hal qiluvchi hisoblanadi.
 13. Maxsus komissiya qarori bayonnoma bilan rasmiylashtiriladi, Maxsus komissiya raisi va a’zolari tomonidan imzolanadi hamda o‘rta maxsus, kasb-hunar ta’limi muassasasi muhri bilan tasdiqlanadi.
 14. Maxsus komissiya qarori ikki nusxada rasmiylashtiriladi. Bir nusxa o‘rta maxsus, kasb-hunar ta’limi muassasasi direktorida, ikkinchisi Maxsus komissiya mas’ul kotibida saqlanadi va ularning nusxasi zarur hollarda o‘rta maxsus, kasb-hunar ta’limi hududiy boshqarmasiga taqdim etiladi. 
 O‘qituvchilar va ishlab chiqarish ta’limi ustalari bazaviy tarif stavkalariga har oylik ustamalar, shuningdek, o‘rta maxsus, kasb-hunar ta’limi muassasalari xodimlariga bir yo‘la to‘lanadigan mukofotlar va moddiy yordamlarning xolisona, oshkora muhokama qilinishi va to‘g‘ri belgilanishi uchun mas’ullik shaxsan Maxsus komissiya raisi zimmasiga yuklatiladi.
 15. Direktor jamg‘armasining mablag‘lari hisobidan moddiy rag‘batlantirishning barcha turlari Maxsus komissiya majlisi qaroriga asosan ta’lim muassasasi direktorining buyrug‘i bilan rasmiylashtiriladi.
 16. Har bir o‘rta maxsus, kasb-hunar ta’limi muassasasining o‘qituvchilar xonasida, muqarrar tartibda, xodimlar ko‘rishi uchun qulay bo‘lgan joyda Maxsus komissiya qarorining nusxasi va unga bevosita tegishli ma’lumotlar aks ettirilgan maxsus stend tashkil qilinadi. Stendda ta’lim-tarbiya jarayoni natijalari, o‘qituvchi va ishlab chiqarish ta’limi ustalari amalga oshirgan o‘quv-tarbiya faoliyati samaradorligi ko‘rsatkichlari kabi zarur ma’lumotlar e’lon qilinadi.
 17. O‘qituvchilar va ishlab chiqarish ta’limi ustalari mehnat faoliyatining reyting ko‘rsatkichlari mazkur Nizomning ilovasida keltirilgan o‘qituvchi va ishlab chiqarish ta’limi ustalarining faoliyati samaradorligini hisoblash mezonlari asosida aniqlanadi.
 18. O‘qituvchilar va ishlab chiqarish ta’limi ustalari mehnat faoliyatining reyting ko‘rsatkichlari ta’lim muassasasi hamda uning bo‘limlari doirasida aniqlanadi. 
 19. O‘qituvchi yoki ishlab chiqarish ta’limi ustasi o‘quv yili davomidagi faoliyatida xato va kamchiliklarga yo‘l qo‘ysa, unga jarima ballar belgilanadi. Jarima ballari pedagogning semestr davomida to‘plagan ballaridan ayirib tashlanadi.
 20. Semestr davomida joriy reyting ballarini hisoblash ta’lim muassasasidagi yo‘nalishlar bo‘yicha mavjud bo‘lim mudirlari va o‘qituvchilar tomonidan amalga oshiriladi.
 21. Pedagoglar to‘plagan reyting ballari semestr yakunida ta’lim muassasasi pedagogik kengashida tasdiqlanadi. Ushbu hujjatlar jamlanmasi Maxsus komissiyaga taqdim etiladi.
 22. Ta’lim muassasasi pedagogik kengashida reyting ko‘rsatkichi eng yuqori bo‘lgan o‘qituvchilar va ishlab chiqarish ta’limi ustalari haqida elektron ma’lumotlar bazasi tashkil etilib, har semestr yakunida yangilab boriladi.
 23. Maxsus komissiya bo‘limlar va pedagog xodimlardan qo‘shimcha ma’lumotlar olishga haqlidir.
 24. Maxsus komissiya majlisida Direktor jamg‘armasidan o‘qituvchilar va ishlab chiqarish ta’limi ustalari bazaviy tarif stavkalariga har oylik ustamalar, shuningdek, o‘rta maxsus, kasb-hunar ta’limi muassasalari xodimlariga bir yo‘la to‘lanadigan mukofotlar va moddiy yordam ko‘rsatish miqdorlarini Direktor jamg‘armasi mablag‘lari doirasida aniqlaydi. 
 25. Pedagogik kengashdan olingan hujjatlar jamlanmasi asosida bazaviy tarif stavkalariga har oylik ustamalar belgilanadigan o‘qituvchilar va ishlab chiqarish ta’limi ustalari nomzodi aniqlanadi.
 26. Mehnat faoliyatining reyting ko‘rsatkichlari yuqori bo‘lib, hisobot davri uchun shaxsiy ish rejasidagi yuklamalarni to‘liq bajargan o‘qituvchilar va ishlab chiqarish ta’limi ustalariga bazaviy tarif stavkalariga nisbatan 40 foizgacha har oylik ustamalar belgilanadi. Bunda ajratilgan har oylik ustamalar miqdori Direktor jamg‘armasidan o‘qituvchilar va ishlab chiqarish ta’limi ustalari bazaviy tarif stavkalariga har oylik ustamalar uchun ajratilgan mablag‘lar miqdoridan oshib ketmasligi lozim. 
 27. O‘qituvchilar va ishlab chiqarish ta’limi ustalari mehnat faoliyatining reyting ko‘rsatkichlarini aniqlash natijalari o‘rta maxsus, kasb-hunar ta’limi muassasasining ichki va tashqi monitoringini amalga oshirish bo‘yicha belgilangan tartibda rasmiylashtiriladi hamda talab etilgan joylarga taqdim qilish uchun o‘rnatilgan tartibda 5 yil mobaynida saqlanadi.
 28. O‘rta maxsus, kasb-hunar ta’limining yuqori va hududiy boshqaruv organlari vazifalari:
 Direktor jamg‘armasining mehnatga haq to‘lash fondiga nisbatan foizlardagi miqdori Davlat budjeti qabul qilingandan keyin, ta’lim muassasasi xarajatlarining belgilangan hajmini ular e’tiboriga yetkazish yuzasidan qonunchilik hujjatlarida belgilangan muddatlarda, O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi va Moliya vazirligining qo‘shma xati bilan barcha o‘rta maxsus, kasb-hunar ta’limi muassasalari, vazirliklar (idoralar) va moliya organlariga yetkazadi;
 budjetdan moliyalashtiriladigan o‘rta maxsus, kasb-hunar ta’limi muassasalari ta’minotiga xarajatlarning yillik smetalarini moliya organlarida ro‘yxatdan o‘tkazishda tegishli moliya organiga belgilangan tartibda har bir o‘rta maxsus, kasb-hunar ta’limi muassasasi bo‘yicha ushbu xarajatlarga foiz nisbatida belgilangan miqdordan kelib chiqib hisoblangan Direktor jamg‘armasi mablag‘larini ajratib ko‘rsatgan holda mehnatga haq to‘lash xarajatlari yillik hajmini taqdim etadi;
 tizimdagi har bir ta’lim muassasasida Direktor jamg‘armasining miqdori O‘zbekiston Respublikasi Vazirlar Mahkamasining 2008-yil 1-avgustdagi 165-sonli qarori bilan tasdiqlangan “O‘rta maxsus, kasb-hunar ta’limi muassasasining Direktor jamg‘armasi to‘g‘risida”gi Nizom talablariga mos kelishini ta’minlaydi.
 29. O‘rta maxsus, kasb-hunar ta’limining yuqori va hududiy boshqaruv organlari vakolatlari:
 barcha o‘rta maxsus, kasb-hunar ta’limi muassasalari uchun o‘qituvchi va ishlab chiqarish ta’limi ustalarining kasb mahorati va samaradorligi ko‘rsatkichlari, ma’naviy-ma’rifiy, tarbiyaviy va darsdan tashqari ishlar samaradorligini aniqlashda yagona yondashuvga rioya etilishi yuzasidan nazoratni amalga oshiradi;
 joriy o‘quv yili davomida o‘qituvchi va ishlab chiqarish ta’limi ustalarining pedagogik faoliyati samaradorligi va yuqori natijalari tashqi monitoringini amalga oshiradi;
 Maxsus komissiya qaroridan norozi bo‘lgan o‘qituvchi va ishlab chiqarish ta’limi ustalarining e’tirozlarini ko‘rib chiqadi hamda tegishli qaror qabul qiladi. Odatda, Maxsus komissiya qaroridan norozi bo‘lgan o‘qituvchi yoki ishlab chiqarish ta’limi ustasi qaror qabul qilingan kundan boshlab 10 kun muddatda o‘rta maxsus, kasb-hunar ta’limi hududiy boshqarmasiga ariza bilan murojaat etishi ko‘zda tutiladi.
 30. O‘rta maxsus, kasb-hunar ta’limi boshqaruv organlari o‘rta maxsus, kasb-hunar ta’limi muassasalarining o‘qituvchilari va ishlab chiqarish ta’limi ustalari bazaviy tarif stavkalariga har oylik ustamalar belgilash, shuningdek, o‘rta maxsus, kasb-hunar ta’limi muassasalari xodimlariga bir yo‘la mukofotlar to‘lash va moddiy yordam ko‘rsatish haqidagi buyruqlarini tekshirishni quyidagi maqsadlarda amalga oshiradi:
 o‘qituvchilar va ishlab chiqarish ta’limi ustalari bazaviy tarif stavkalariga har oylik ustamalar ajratish miqdorining to‘g‘riligini (pedagogik yuklamani hisobga olgan holda belgilangan tegishli bazaviy tarif stavkalariga nisbatan belgilangan foiz miqdorining muvofiqligi) aniqlash;
 O‘zbekiston Respublikasi Vazirlar Mahkamasining 2008-yil 1-avgustdagi 165-sonli qarori bilan tasdiqlangan “O‘rta maxsus, kasb-hunar ta’limi muassasasining direktor jamg‘armasi to‘g‘risida”gi Nizomning 14-bandiga muvofiq, bazaviy tarif stavkalariga har oylik ustamalar belgilangan o‘qituvchilar va ishlab chiqarish ta’limi ustalari soni bir vaqtning o‘zida ular umumiy sonining 50 foizidan ortib ketmasligini nazorat qilish;
 o‘rta maxsus, kasb-hunar ta’limi muassasalari xarajatlar smetasida o‘tgan choraklarda foydalanilmagan qoldiq mablag‘larni joriy chorakda o‘qituvchi va ishlab chiqarish ta’limi ustalariga belgilangan har oylik ustama, o‘rta maxsus, kasb-hunar ta’limi muassasalari xodimlariga beriladigan bir yo‘la mukofot va moddiy yordamlarni moliyalashtirish uchun yo‘naltirishni ta’minlash. 
 31. O‘rta maxsus, kasb-hunar ta’limi muassasasining o‘qituvchilar va ishlab chiqarish ta’limi ustalari bazaviy tarif stavkalariga har oylik ustamalar belgilash, shuningdek, o‘rta maxsus, kasb-hunar ta’limi muassasalari xodimlariga bir yo‘la mukofotlar to‘lash va moddiy yordam ko‘rsatish to‘g‘risidagi buyrug‘i o‘rnatilgan tartiblarga muvofiq kelmasligi aniqlangan hollarda o‘rta maxsus, kasb-hunar ta’limi boshqaruv organlarining tegishli xodimlari o‘rta maxsus, kasb-hunar ta’limi muassasalari direktorlari bilan tushuntirish ishlarini olib boradi hamda mavjud kamchiliklarni bartaraf etish bo‘yicha amaliy yordam ko‘rsatadi.
 32. Maxsus komissiya, o‘rta maxsus, kasb-hunar ta’limi muassasalari rahbarlari va bosh hisobchilari Direktor jamg‘armasi mablag‘larining maqsadli sarflanishi, shuningdek, o‘qituvchilar va ishlab chiqarish ta’limi ustalari bazaviy tarif stavkalariga har oylik ustamalar, xodimlarga bir yo‘la mukofotlar va moddiy yordamlar miqdorining to‘g‘ri yo‘naltirilishi uchun javobgar hisoblanadilar.
 33. O‘zbekiston Respublikasi Moliya vazirligining nazorat-taftish bosh boshqarmasi va uning hududiy bo‘limlari Direktor jamg‘armasi mablag‘larining maqsadli sarflanishini o‘rnatilgan tartibda tekshirishni amalga oshiradi.
 34. Ushbu Nizom O‘zbekiston Respublikasi Moliya vazirligi bilan kelishilgan.